نمدی یے پہ ذوالفقار علی ذلفی ءَ ۔۔۔۔۔۔ نمدی نمبر 5
 براھمندگیں ذلفی
 منی پیسری نمدی ءِ پسہ تو گوں جور جوابی ءَ دات۔۔۔۔۔ ھیر اے جیڑھے نہ اِنت۔۔۔ چیا کہ
 تو بہ کن کہر من ءَ مہر بہ بیت چوش نہ بیت
 تو وتی گپانی مانزمان ءُ من وتی ۔۔۔۔۔۔
 من وتی پیسری نمدی ءِ گپانی گیش ءُ گیواری ءَ مہ کناں منی ھیالاں گہتر اِنت۔۔۔۔ بَلے پدا ھم لھتیں دانک چہ بلوچی ءِ لبزانت ءُ کواساں زوراں ءُ تئی دیما ائیر کناں۔۔۔
دانکہ منی پیسری گپ تچک بہ بنت۔۔۔۔۔
 بلوچی زبان ءِ ٹوھیں شائر منیر مومن جاہے نبشتہ کنت کہ
 ’’توکل الّمی اِنت۔۔۔۔ پہ زندگی ءَ ۔۔۔۔ پہ لبزانک ءَ زندگی یک انچیں میتگے کہ بُرزیں کوہے ءِ بُن ءَ آباد اِنت۔۔۔۔۔ ءُ زندگی ءِ سکین ایش اِنت کہ ترا بالا بوّگی اِنت۔۔۔۔ داں ہما حدّ ءَ کہ کوہ ءِ ٹُل ءَ سر بہ بئے۔۔۔۔ اودا کہ سر بوتئے، زند ءِ توامیں میتگ گوں وتی سُر ءُ پُراں تئی چمانی دیم ءَ بیت۔۔۔ اے توکل زند ءِ پکار اِنت، ءُ چد ءُ رند نوں لبزانک بندات بیت۔۔۔۔ لبزانک ءِ لوٹ ءُ سکین ایش اِنت کہ ترا پدا چما کوہ ءَ دَور کنگی اِنت۔۔۔۔ پہ میتگ ءَ ۔۔۔۔ پرچا کہ دانکہ تو بُزر ءَ نشتگ ئے۔۔۔۔ بس چاروکے ئے۔۔۔ ندارہ کنوکے ئے، وہدے کہ دَور کنئے گڈا لبزانک ءِ مردم بئے۔۔۔۔ ءُ ہمے توکل کنگ کپیت۔۔۔۔ اے سکّیں گرانیں کارے۔۔۔۔ من وتی نبشتہ کاراں بس، ہمینچو توکل لوٹاں کہ وتی ہما نبشتگیں تاکاں بہ درّ اَنت۔۔۔ کہ چراہاں آہانی لبزانکی چم دلجم نہ اَنت۔۔۔۔ انوں ہمینچو توکل ایمانداری ءِ شرت اِنت۔۔۔ چد ءُ رند۔۔۔ گڈا آوکیں پدریچ بہ جیڑیت کہ چہ کوہ ءَ دور کنگی اِنت یا انگہ لہتیں تاک پشت کپتہ؟‘‘
 ہمے وڑا دگہ جاہے منیر مومن نبشتہ کنت کہ
 ’’دنیا ءِ تہا شائری ءِ شرتریں بہر ہما اِنت کہ اودا لبز ھبر نہ کننت بس شئیر ترانیت۔ مئے لبزانک ءِ تہا اے نادراہی چو فیشن ءَ اتکگ ءُ چُشیں شئیر باز گُشگ بوّگ ءَ انت کہ آہانی تہا لبزانی سرا چراگ دارگ ءُ آہان ءَ سینگارگ بیت۔ بَلے شائر اگں ہورت بچاریت تہ الّم گندیت کہ لبزانی زیبائیں ہدیرہانی تہا شئیر ءِ میّت چنچو تکانسر اِنت‘‘
 آزمانکاری ءِ بابت ءَ ھم دو گپ چہ ناگمان ءَ زوراں۔۔۔۔۔
 ’’ بلوچی ءَ شاہکاریں آزمانک پرچا نیست؟ ۔۔۔۔۔ بلوچی ءَ شریں آزمانک نہ بیگ ءِ سبب بگندئے یکے نہ اِنت بلے منی حیال ءَ مستریں سبب ایش اِنت کہ ما انگت ءَ نزانیں کہ آزمانک ءِ جند چی یے۔ ما آزمانک ءِ بدن ءَ زانیں بلے ارواہ ءَ ئِے نزانیں۔ ما آزمانک ءِ ظاہری شرط formalities پورا کتگ اَنت بلے آئی ءِ پاہارشانیں کرد cathartic role ءَ سرپد نئیں۔۔۔۔۔ مئے آزمانکانی تہا قصہ ءُ پلاٹ، کردار ءُ گپ، تکنیک ءُ بنگپ۔۔۔ دراہ است بَلے catharsis نیست۔ پمیشکا مئے آزمانکاری تُک بندی ءِ وڑیں چیزے جوڑ بوتگ‘‘
 بیا نوں نگدکاری ءِ بابت ءَ دو گپ چہ صبا دشتیاری ءَ زوریں۔۔۔۔۔ صبا نبشتہ کنت کہ۔۔۔۔
 ’’ نی سید بس کن کینگ ءُ کست ءِ
 وشنیتکانی لہڑ جنت منجل
 اگاں چارگ بہ بیت گڑا مئے ادب ءِ گیشتریں بہرے ھمے کینگ ءُ کست ءِ وڑالی اِنت۔ ہرکس کہ چیزے نبیسیت گڑا ادب ءُ زانش ءِ درائیں رھبنداں ڈالچار کنت۔ وتی توکی وشنیتکی ءِ آس ءُ انگراں گواریت۔۔۔۔ ٹی ایس ایلیٹ ءَ جاگھے ہمے پیمیں فکرانی سرا ایراد گران ءَ گوشتگ ات کہ ’’نگد کار وَ زانش ءِ ماتکوہ ءِ ھما چگ ءِ سرا اوشتاتگ کہ چہ آئی کش ءَ کینگ ءُ بے سمائی ءِ پیمیں چیز ھچ گوست نہ کنت بلکیں آ یک انچیں دلپاکیں رژنکارے بیت کہ ادب ءِ درائیں اڑ ءُ کڑان ءَ سسا ساچ ءِ شم ءُ شینکانی تہا مانگیشاں پہ جوانی ءُ سسا گیشین ایت‘‘ بلے مئے ادب ایشی ءِ چپ اِنت کہ وھدے مئے زانتکار قلم ءَ زوریت اِنت ءُ ہرچ گپے کہ نبیس ایت گڑا ایشانی سنچ ءُ سما رژنکاری ءِ حساب ءَ لیکہ ءِ من اتگیں رھبندانی حساب ءَ نہ بنت۔ بلکیں وت گڑیں کورکشکانی سرا گپ جنان ءَ ھمودا سر بنت کہ مردم زانت نہ کنت کہ ایشاں کجام جِنّ ءُ دیھ پر رتکگ اَنت‘‘
 اے سئے ئیں واجہانی گپانی وانگ ءَ چہ پد ترا چے گمان بوت؟؟
 مڑاھ داریں ذلفی۔۔۔۔۔۔
 درستیں گپ وتی جاہ ءَ۔۔۔۔۔۔ اے گپ ءَ تو شر سرپدئے کہ نگدکاری (شرگداری) پہ لبزانک ءَ چنچو ارزشت داریت۔۔۔۔۔ بلے بژن ءِ گپ ایش اِنت کہ منی ءُ تئی لبزانک ءَ نگد نامیں چیز ءِ جند نیست۔۔۔۔ آیا مئے شائر ءُ نبشتہ کارانی ازمی بالاد ھنچو مھکم اَنت کہ آیانی ازم ءِ سرا نگد بوت نہ کنت؟ منی ھیالاں چوش نہ اِنت۔۔۔ اسل ءَ نگد کاری ’’چُکی چاچایے‘‘ نہ اِنت۔۔۔۔ ایشی ءِ واستا مزنیں ھید ریچی ءُ کوشستے لوٹیت۔۔۔۔ اے واک ءُ وس منی ءُ تئی لبزانکی دوستانی کِرّا گندگ نئیت۔ پمیشکا نگد انگہ گوانزگ ءَ وپتگ (گوانزگ ءِ وپسگ، منی ھیالاں انگہ مزنیں گپے۔۔۔ اگاں اے بہ گوشاں کہ انگہ ودی نہ بوتہ ھم گناہ گار نہ باں) ۔۔۔۔ صدیق آزات چنچو مزنیں نبشتہ کارے۔۔۔۔ بَلے آ وھدے گل خان نصیر ءِ شائری ءِ سرا نبشتہ کنت گڈا آئی ءِ بے سمائی ءِ سرا منی وڑیں نابزانتے ءَ ھم بزگ بیت۔۔۔۔۔۔ پرچا زان ئے؟؟؟ صدیق آزات وتی کتاب تناپیں تران ءِ تہا نبشتہ کنت کہ
 ’’یک دگہ حبرے ھم آئی ءِ شاعری ءَ مارگ بیت و آ ایش اِنت کہ آئی ءَ پہ کاڈ و مہرنگانی مہر و دوستی ءَ ھچ نہ گوشتگ‘‘ (تناپیں تران تاکدیم 70)
 صدیق آزات ءِ اے نبشتانک مئی/ جون 1990 ءَ چاپ بوتہ۔ نہ زاناں پرچا صدیق آزات ءَ گل خان نصیر ءِ 1988 ءَ چاپ بوتگیں کتاب ’’پُرنگ‘‘ شمشتہ۔۔۔۔۔ پُرنگ ءِ سرجمیں شائری مہر ءُ دوستی ءِ شائری اِنت۔۔۔ پہ درور اے شئیری بنداں بہ گند۔۔۔۔۔
 1- پُھل مہپران ءَ رندیت۔۔۔۔۔۔ گل ءِ میلبانی بو اِنت
 صحب ءِ سمین ءَ کندیت۔۔۔ گل ءِ میلبانی بو اِنت
 2- تو چو ماہ ءَ روشنا
 من چو کبگ ءَ تئی پدا
 تو سر ءُ و من بُن ءَ
 تو کجا و من کُجا
 آ روچی من جام دُرّک ءِ شئیری بندے فیس بُک ءَ داتگ ات۔۔۔۔ آئی ءِ جھل ءَ تئی کمنٹ دیست کہ تو نبشتہ کتگ اَت کہ ’’جام دُرک بلوچی ءِ ھما شائر اِنت کہ ڈالچار کنگ بوتگ‘‘ ھو ذلفی اِدا ھزاراں جام دُرک ڈالچار کنگ بوتگ انت۔۔۔۔۔ اے درست شوہازگی اَنت۔۔۔۔ اللہ جنت نسیب بہ کنت بشیر احمد بلوچ ءَ کہ آئی ءَ لھتیں کار کُتگ۔۔۔۔۔۔ بَلے پدا یک ھاموشی یِے ءَ مانشانتگ۔۔۔۔۔۔۔ اگاں چیزے گندگ اتکگ گڈا فقیر شاد ءِ گورا۔۔۔۔۔۔۔۔ بَلے کوھنیں شائری ءِ سرا جوانیں وڑے ءَ کس ءَ گپ نہ جتگ۔۔۔۔۔۔ اے درگت ءَ یک ءُ دو کتاب دیما گوست بَلے ھما روایتی رنگ ءَ نبشتہ کنگ بوتگ اتنت۔۔۔۔
 ملا قاسم نیکرھی شائرے ءَ ابید آزات ھیالیں شائرے بوتہ۔۔۔۔۔ منی ءُ تئی نبشتہ کار ءَ بھہ اے نیمگ ءَ دلگوش گور نہ کتگ۔۔۔ ما بس ھمینچو اش کتہ کہ ملا قاسم ملا فاضل ءِ کستریں برات اِنت ءُ ھر دو ملائیں شائر اَنت۔۔۔۔ بَلے قاسم ءِ گورا اے ھیال ھم گندگ کیت
 مردم ءَ امروز ءَ گمناک کن ئے
 یک پت ءُ مات ءُ دو چک پیداک کن ئے
 یکے ءَ مثل بلبل ءَ ماں باگ کن ئے
 یکے تو دائم ءَ ھمکنار زاگ کن ئے
 یکے پہ مال ءُ دولتاں گنج دار کن ئے
 یکے پہ واست ئِے ’’لقمہے‘‘ چمدار کن ئے
 ذلفی نہ زاناں یار تو چیا من ءَ درآمد دوستی ءِ شگان جَت۔۔۔۔ بے شک من مادنیں راھانی دنزاں کپتگیں مساپرے آں۔ بَلے چوش ھم نہ اِنت کہ من وت ءَ چہ پراموش بہ باں۔۔۔۔۔ من ھر کجا بہ باں من ءَ وتی کوچک ءُ کوہ، کلانچ ءِ ماھیکانی ئیں شپ، پسنی ءَ مستانی ءِ ریک ءِ سرا اوشتگ ءُ تیاب ءِ چارگ، میتگ ءِ چاتانی آپ، ریک ءِ ھپوتگ ءُ کمبانی ترونگلیں آپ ھر وھد گیر کاینت۔۔۔ آ کئے اِنت کہ وتی گوست ءَ یات مہ کنت۔ پمیشکا بلوچ گوشنت کہ ’’ھمودا مردم ءِ ناپگ کل اِنت آ جاہ ھچبر شموشگ نہ بیت‘‘ اے نمدیانی مول ءُ مراد ھم بلوچی زبان ءُ لبزانک ءِ جیڑھانی سرا گپ جَنگ اِنت۔۔۔۔۔۔ اگاں درآمد دوستی بوتیں گڈا بہ گندئے منی ءُ تئی تران اردو ءَ بوتگ اَت۔۔۔۔ چیا کہ اردو ءِ نبشتہ کنگ منی ءُ تئی واستا ارزان تر اِنت۔۔۔۔۔
 ھو اے گپ راست اِنت کہ من بلوچی گداراں چہ پیسر اردو ءُ دری گداراں واکوب بوتگ ءُ ونتگ اَنت۔ بَلے وھدے کہ من بلوچی گدارانی تام چش اتگ۔۔۔۔ گڈا منیر احمد بادینی مُدام منی ذھن ءَ بوتگ۔۔۔۔ مروچی ھم اردو ءِ وانوکیں نودربرے ءَ گوں کراچی یونیورسٹی ءَ تران بوت۔۔۔۔ گڈا من گوشت کہ مئے لبزانک ءَ ھنچیں مردم ھست کہ آئی ءَ 100 گدار نبشتہ کتگ ءُ آئی ءِ تہا شال ءِ گلیں بازار، بھشت ءُ دوزحہ، میری ءِ برج درا اِنت، اے زند ترا برازیت، ھنچیں گدار اَنت کہ آ اگاں میاں استمانی دنیا ءَ آرگ بہ بنت تہ الم آیانی سرا تران بیت۔۔۔۔۔ (آئی ءِ چم سِٹ اتنت کہ بلوچانی تہا ھم ھنچیں نبشتہ کار ھست کہ آئی ءَ 100 گدار نبشتہ کتگ)
 شرف مندیں ذلفی
 (انگہ من بادینی سرجم ءَ نہ ونتگ) بَلے آئی ءِ ھر گدارے کہ ونتگ گڈا من ءَ آیاں چو اردو ءِ گدار راجہ گدھ، کُکر پریشر، آگ کا دریا، چار دیواری، خدا کی بستی، جانگلوس، کالی بِلی ءُ ایدگرانی وڑا ابیتک (بور) نہ کتگ۔ بلکیں منیر بادینی ءَ من ءَ مدام وتی نزینک ءَ برتگ ۔۔۔۔ ھمے وھد ءَ من اورحان پامُک ءِ گدار ’’منی نام سُہر‘‘ ونت۔۔۔۔ ایشی ءَ پد من منیر احمد بادینی ءِ بھشت ءُ دوزحہ بندات کُت۔۔۔۔ یک عجبیں تاھیرے رست۔۔۔ بِلّے کہ بادینی ءِ زبان ھرچی اِنت بَلے آئی ءِ کارستانی ھبراں وانوک تاں دیراں بے ھال کُت نہ کنت۔ من بادینی ءِ گدارانی تہا باز دیستہ۔۔۔۔ زند چی یے، زندگی ءِ مول ءُ مراد، چہ چاگرد ءَ آجوئی، ایوکی، مرک، بے مانائی ءِ زِر ءَ ائیر کپگ ءُ مانا ءِ شوھازگ ءُ دگہ بازیں چیزے کہ اودا بادینی ترانیت۔ گڈا من ءَ گمان بیت بادینی بیروکریٹے نہ اِنت۔ بلکیں کوئٹہ ءِ دمکانی پکیرے یا نہ سرھالیں گونڈوے، برے برے گمان بیت کہ آ بلوچستان ءِ چراگ جاھانی شپانکے آئی ءَ نل ئِے دپ ءَ انت۔ ھما چراگ جاہ کہ چاکری ھاریں گورماں چرتگ اَنت ءُ عطا شاد اِش گندیت ءُ گوشیت
 مولا ءِ شہجو ءَ بہ گند، گیر آر تل ءُ تازیاں
 چاکر ءِ ھاریں گورم ءَ ملتہ کاہ چر وتی
 ءُ شوانگ ءِ ھما نَل کہ مبارک قاضی ءِ دل ءِ ارمان اِنت
 ھدا ترا نلے بہ کنت
 من ءَ گریبیں شوانگے
 (اگاں دیمترا موھ رست بادینی ءِ سرا شریں وڑے ءَ تران کناں)
 ذلفی ھر کار ءِ کنگ گران اِنت۔ لبزانک ءَ اگاں مردم کارے سرپد بہ بیت یا دگہ چیزے، اے پڑا پادانی ائیر کنگ ءُ دیما روگ ارزان نہ اِنت۔۔۔۔ اِدا سگ ءُ اوپار لوٹیت۔۔۔۔۔ کوسشت لوٹیت۔۔۔۔۔ کتہ کاری لبزانک ءِ ھژدری ئیں شرتاں چہ یک شرتے۔۔۔۔ ھما کہ کتہ کاری ءَ چہ ترس اَنت آ لبزانت بوت نہ کن اَنت۔۔۔۔
 ذلفی دل ءَ گوشت کہ گلوبلائزیشن ءُ زبانانی مرک، دودمانانی پرشت ءُ پروش ءُ وتی بے پروا ءُ در سنگینی ءِ سرا چار گپ بہ کن۔۔۔۔ بَلے پدا من چار اِت اگاں نبشتہ بہ کناں گڈا نمدی مزن بیت۔۔۔۔۔۔ زبانانی مرک ءُ ڈالچاریں شائرانی بابت ءَ تئی ھیال ءُ لیکہاں زانگ لوٹاں۔۔۔۔۔
 ذلفی بے ترانگاں۔۔۔۔۔ گڈسر ءَ صبا دشتیاری ءِ لھتے دانک پہ تو نبشتہ کناں۔۔۔۔۔
’’ زبان ءِ باروا ءَ ھر لچی ءُ داسی ءُ چوریگی گپ مانا نہ داریت۔ دانکہ آ مردم زبان شناسے مہ بیت۔ ۔۔۔۔ مئے بد بھتی ایش اِنت کہ مئے ہر گونڈوے پاد کیت کہ من رہبندے ٹاھینتگ منی پشت ءَ بوشت اِت۔ اے زبان ءِ جیڑھ اِنت۔ ھر لچی ءُ داسی ءِ گپ نہ اِنت‘‘
 ذلفی مئے گورا ھمے نوکیں لچہ کاری کہ بوھگ ءَ اِنت۔۔۔۔۔ ایشی ءِ بابت ءَ منیر مومن ءِ گپ راست اَنت۔ ھو۔۔۔۔۔۔ دگہ گپے۔۔۔۔۔ منیر احمد بادینی وتی کتاب ’’منی نمدیاں بُن دئے‘‘ ءِ تاکدیم 37 ءَ نبشتہ کنت۔۔۔
 ’’ من زان آں کہ تئی رودم یک ھنچشیں راجے ءِ تہ ءَ بوُگ ءَ انت کہ آ تنے وھدی قومداری ءُ تمنی ءُ قبیلہ داری ءِ زند ءِ زانت ءُ زانشت ءَ گوں بندوک اِنت ءُ نوکیں جاورانی تہ ءَ گام ایر کنگ ءَ پہ ترا ءُ تئی نسل ءِ مردماں یک مزنیں گامگیج ءُ یک مزنیں گامے زورگی اِنت‘‘
 ذلفی پمیشکا من۔۔۔۔۔۔۔جاھے جاھے جوش گراں۔۔۔۔۔ پدا بے تواری ءِ زر ءَ ائیر کپاں۔۔۔
 دانکہ جل ماں تئی دریائیں دل ءَ آچ نہ بیت
 پہ تئی بانور ءَ گلیں تنگہیں پرداچ نہ بیت
 نوں اے جل آچ کنگی اِنت۔۔۔۔ اگہ ناں گڈا بانور کلمانٹی ءِ گندلاں دائمی واب ءَ روت
 تئی کستر چندن ساچ
 10 اکتوبر 2015